Hlina, Alojz, poslanec NR SR (2014-05-16):
Vážený pán predseda, vážený pán minister, vážené kolegyne, kolegovia, skôr ako začnem, dovoľte mi uviesť ešte k predchádzajúcemu, že sme schválili zákon o nadobúdaní vlastníctva poľnohospodárskeho pozemku, ale kvôli korektnosti by sme tam mali doplniť: z akýchkoľvek zdrojov. Naozaj podľa mňa máme hrať s ľuďmi fér. Takže neviem, či si to niekto osvojí, prípadne to opraví, ale naozaj by malo byť uvedené: z akýchkoľvek zdrojov. V dobrom som sa snažil venovať aj tomuto zákonu, v dobrom som sa snažil niektoré skutočnosti cizelovať. Nebudem sa tváriť, že sme objavili Ameriku, možno to bola náhoda, možno to bol zámer. Boli v tom zákone zakopané míny, ktoré by v konečnom dôsledku znehodnotili niekomu predaj pozemku. Som rád, že si to niekto osvojil, že zakopaná mína sa vykopala a zneškodnila. A navrhoval som aj v dobrej viere, v dobrej viere aj z pohľadu psychohygieny tejto krajiny, aby sme pri veľkých finančných operáciách navrhli určitý strop, po ktorom je potrebné skúmať, odkiaľ tie peniaze kto má. A presne podľa očakávania SMER-u to vadí. Takže, vážení občania, tu to nemá význam, ale ja sa veľakrát a budem sa venovať tým ľuďom, ktorí, chudáci, častokrát po nociach nespia, koniec koncov niektorí z nich ani ráno nemajú kam ísť a pozerajú to, tak vedzte, že zákon, ktorý prešiel, som sám zvedavý, ak v aplikácii sa prejaví minimálne jedna mína, ktorá tam bola zakopaná. Bola vykopaná, ale to, čo sa, to bolo mimoriadne dôležité, aby to tam bolo, tam nie je. SMER-u vadí, aby sa preukázalo, preukázala legálnosť nadobúdania príjmu pri nadobúdaní poľnohospodárskej pôdy. Nech si SMER zodpovie, pán Záhumenský, všetci kolegovia, všetci lobisti, ktorí asi dávali pozor, že prečo je dôležité, aby tam to ustanovenie neprešlo, prečo je dôležité, aby tam nebolo. Nuž, som tu aj preto, že mám zákonodarnú iniciatívu, čiže nevylučujem, že pripravím pozmeňovací návrh zákona, ešte bude teplý z tlačiarne, kde sa pokúsime túto zmenu zapracovať. Ale však to by, sa tu budeme v piatok rozčuľovať, tak to už tu nikoho nezaujíma. Takže mohol to byť, by som povedal, významný míľnik v ďalšom postupe, lebo od toho sa môžu odvinúť ďalšie mimoriadne zaujímavé skutočnosti. Nedeje sa, lebo zdá sa, že vystrašilo niekoho, že vytvoríme háčik, cez ktorý sa dá zahačkať. Nuž, zasurmili surmiti, zavolali Záhumenskému, zavolali pánovi ministrovi (vyslovené s pobavením) a je po pozmeňováku. Takže tak. Pani Košútová ani nevedela, o čom to je. K návrhu zákona o lesoch, prosím vás, dovoľte uviesť, už aj človek, aj pozabudol, čo sme všetko hovorili v decembri, a aj napriek predchádzajúcemu schváleniu budem plus-mínus korektný, ja si piatok kaziť nenechám, čiže budem vo formuláciách opatrný. Som rád, že nakoniec ste zvážili, že úplne nešťastné, a to som mimoriadny diplomat, ako keby som mal ten inštitút v Moskve, ktorý majú vaši, poviem, že tie mimoriadne nešťastné §§ 25 a 30, teda vyzerá, že neprejdú, alebo nebudú schválené. To je môj makropohľad na celú tú skutočnosť. Ja sa nebudem venovať tým častiam, ktoré sa veľmi obsiahlo, koniec koncov ani, ja som poľnohospodár a má to blízko k  lesníctvu, ale predsa len je to o niečom inom, takže som rád, že to vyčerpávajúco zodpovedali kolegovia, predrečníci. Ja sa budem venovať určitým témam a budem sa venovať téme, hlavne tomu, ako je možné uchytiť a uchopiť to, čo teda bol aj určitý zámer, aj drancovanie tých lesov z pohľadu ťažby. Už, a teraz my už máme ťažbu stromov, ale už máme aj ťažbu nieže nerastných surovín, ale surovín, ktoré sa v lese narodia, takže aj toto treba začať nejakým spôsobom riešiť. Skôr ako poviem, dovoľte uviesť pre ľudí. Vážení občania Slovenskej republiky, slovenské lesy sú v ohrození, verte tomu, naozaj, skutočne to vyhlasujem pri plnej zodpovednosti. A síce je piatok večer, ale ja aj v piatok večer som nie mdlej mysle. Čiže pri plnej zodpovednosti vám hovorím, že slovenské lesy sú v ohrození, nakoľko firemnou kultúrou SMER-u je ťažiť, ťažiť a ťažiť. To je, viete, niekde sú určité tie nastavenia určitých spoločenstiev. Firemnou kultúrou SMER-u je ťažiť, ťažiť, ťažiť. Uľahčovať, zjednodušovať. Ten klaničák, tí, ktorí neviete, to je to auto s tými klanicami, ktoré vozí drevnú hmotu, ten klaničák na odbernom mieste je tak veľké pokušenie, že smeráci nepoznajú brata. Nepoznajú prírodu, nepoznajú deti, vnukov. Lebo však čo, kto by sa zaujímal o nejaké deti vnukov? Keď dole stojí klaničák, Poliak a má, neviem koľko euro, podľa toho, čo tam naložíme, má ich tam dokonca pri sebe, to je, vážení, to musíte uznať a tým smerákom odpustiť, že to je pokušenie obrovské, že to sa naozaj nedá ustáť. Čiže tento zákon makro zjednodušuje ťažbu v našich lesoch, lebo je to firemnou kultúrou SMER-u. Koniec koncov najlepším predstaviteľom, dôkazom firemnej kultúry SMER-u, tu bol včera pán minister Kaliňák, ktorý pri dopravných nehodách povedal – vážení, prosím vás, to bude pamätné, to treba vyryť, to som si niekde poznačil, dokonca to tu viem aj odcitovať – on povedal: vysporiadať sa so stromami popri cestách, nemajú tam čo robiť. Ešte raz, minister vnútra povedal, to je firemná kultúra SMER-u: musíme sa vysporiadať so stromami popri cestách, nemajú tam čo robiť. Cha-cha, rozumiete tomu? Celá Európa má popri cestách stromy, ale my sa s nimi vysporiadame. My sa s nimi vysporiadame. A dokonca viete ako? Že NDS-ka alebo správca ciest zaplatí tomu, kto ich vyťaží, ten kto ich vyťaží, si ich spáli u seba v kotle a ešte zoberie dotáciu. A ešte príde Kaliňák a povie, že dostali tabuľku za nehodovosť. Takto v tejto krajine veci fungujú, vážení. Čo tam po tom, že v celej Európe stromy sú?! Popri nich... Pán Jánoš, prosím vás, vy tomu, vy rozumiete svojim veciam, ja sa vám do vašich nepletiem. V Európe sú aleje, ktoré sa chodia fotiť. Svadobné fotky vznikajú pod alejami, ktoré sú pri stromoch. Ale popri nich viete čo je? Zvodidlá. Lenže zvodidlá u nás nebudú, lebo ste rozkradli tie peniaze, vážení. Ja viem, že na zvodidlá nie sú peniaze, lebo ste ich rozkradli, rozkradli ste ich a teraz riešením je vyrúbať tie stromy. To ktorú geniálnu hlavu napadlo? To je vašou firemnou kultúrou, SMER-u, vážení. Peniaze na zvodidlá nie sú, postavíte to, ja neviem, kto kde nabúral, vyrúbeme. Firemnou kultúrou SMER-u je aj minister pán Žiga, muž, ktorý dal rúbať stromy, vážení. Muž, ktorý dal rúbať stromy. To je on. Zapíše sa do dejín Slovenska. Ja som zvedavý, mimochodom, ako sa kto zapíše. Vyzerá to tak, že pán Žiga sa zapíše ako človek, ktorý dal rúbať stromy. A ešte poviem vám jednu vec, to nie je len, že dali rúbať stromy v extravilánoch, 80, 40. Doteraz platilo ešte ako tak, že keď ste získali povolenie na výrub toho stromu, vás zaviazal ten orgán, že kedy ho môžte vyrúbať, aby ste, keď tam je ten vtáčik s vajíčkami, aby ste ho náhodou nezhodili. Viete, čo ste spôsobili vaším hlasovaním? A čo sa deje? Že sa rúbe hlava-nehlava aj s tými vtáčikmi, aj s tými vajíčkami. Však koho by to ale v SMER-e trápilo, vážení? Keď pre vás je najväčším pokušením klaničák na odbernom mieste. Koho by to trápilo, že teraz môžte rúbať hlava-nehlava v extravilánoch, koľko chcete, a či hore hniezdi bocian, či sýkorka, či lastovička, úplne jedno. A tak to presne sa deje. A to doniesol minister životného prostredia, vážení. To je firemná kultúra SMER-u. To je firemná kultúra SMER-u. A ešte na jednu genialitu prišli, prosím vás. Invázne dreviny. Viete, čo bude inváznou drevinou? Pajaseň žialkatý (pozn. red.: správne má byť "žliazkatý") a javor jaseňolistý. Viete koľko v Ružinove, v Petržalke je pajaseňov? Sedemdesiat percent, 70 percent. A v zásade nielen v Bratislave, ale aj inde vysadených je pajaseňov. Stane sa inváznou drevinou. Vážení, ten bude povinný ju vyrúbať, skončí to u Lazara v Energoprojekte. Vy ste bez kúska hanby. Bez kúska akejkoľvek hanby. Je vám to úplne jedno. Vy ste hulváti. Mne poviete, že ja som hulvát, prosím vás?! Ja sa len nad tým rozčuľujem, čo vy s touto krajinou stvárate. Ste bez kúska hanby. Vy sa do tých stromov v tých lesoch pustíte. Vy ich vyhlásite za invázne dreviny, vy sa do nich pustíte. A znova to bude geniálne, lebo mesto bude musieť dať vyrúbať tú drevinu na svoje náklady a Lazarovi to ešte odveziete. Prosím vás pekne, dokedy to chcete ešte skúšať?! Žiga sa zapíše, pán Žiga sa zapíše ako minister, ktorý dal rúbať stromy. Ja som zvedavý, pán minister, mimochodom, ako sa zapíšete vy. Ako minister, ktorý dal upratovať v chladničke v Bille, a pomedzi tým mu vyrúbali všetky stromy a zničili poľnohospodárstvo. Alebo budete minister, ktorý, si vás bude pamätať. A zatiaľ to vyzerá tak, že budete minister, ktorý upratoval chladničky v Bille, a medzi tým mu vyrúbali všetky stromy a zničili poľnohospodárstvo. Som naozaj zvedavý, ako sa kto z vás po vašom 4-ročnom volebnom období zapíše do análov slovenskej politiky a históriografie, ako si koho kde budeme pamätať. Lebo kým vy, pán minister, čistíte chladničky v Bille, tak vám z tých lesov... Čože, keby len z lesov, lebo tam už nedovidí?! Čo oko nevidí, srdce nebolí. Čo oko za okuliarmi Ray Ban Kaliňáka nevidí, to srdce nebolí. To si aj vy zodpovedzte, všetko je to tak. Čo oko nevidí, srdce nebolí. Lesy sú ďaleko. Ale vy ste sa už pustili aj do tých miest. Tam to idete vyčesať. Popri cestách to vyčešete, v mestách to všetko vyčešete. Nakŕmite všetky tie agregáty, ktoré ste si dali vašim postaviť, pozbierate všetky tie dotácie, ktoré ste si navybavovali. A čo my tu potom?! Čo my tu potom? Čo si nakúpime, tuje v Baumaxe? Prosím vás, to je tá vaša kultúra, to je tá vaša kultúra. Vytnete strom a potom chcete do črepníka kúpiť tuju v Baumaxe. To je presne tá sedláčina v tomto najhoršom možnom zmysle slova. To ste presne vy. Krásny strom vyrúbete a potom sa tvárite, že jak to nahradí, že keď tam dáte v drevenom črepníku strom z tuje. Pán minister, kým vy tu sedíte, kým vy čistíte chladničky, to je jedno či v Bille, to je úplne jedno kde, tak ničíte naše lesy. Naše lesy sú vystavené drancovaniu. Drancuje každý. Kto môže, ide a drancuje. Ťažiari, neviem prečo tu je ten pozmeňovák, ja neviem, kde to mám, najnovší, tuná od kolegu, že ešte nejaký iný typ, že netreba písomné povolenie na tú ťažbu, že to je, že to sa nedá zistiť. Zjednodušujte. Na čo? To je filozofia, ja neviem odborne hovoriť, nie som odborník, aby som... Áno, je tu pozmeňovák kolegu Lebockého a Cicoňa, kde je vlastne jeden typ prebierky alebo čistenia tých porastov. (Hlas spravodajcu.) Áno, výchova porastov. No ale to je presne to! Kto pôjde tam to pozerať, merať, prosím vás, však tu to nejdú merať, kto pôjde do toho lesa? Zjednodušujete to. To znamená bez písomného súhlasu môžte vykonávať tieto činnosti. Znova je to v tej filozofii, zjednodušiť, aby ste to mohli vydrancovať celé. Ja z pohľadu samotného zákona ešte chcem uviesť (na) jednu skutočnosť, ktorú je dôležité povedať, a to sú tie, iní drancovači, iní drancovači, ktorí v malom, ale tiež idú tam drancovať. A už majú aj tí lobistu tuná. Už aj tí drancovači, ktorí chodia pomaly kombajnami, to všetko vydrú, vyderú, vyzbierajú, predávajú, kde sa dá, že pomaly neviete jazdiť po cestách, lebo tam toľko máte, tak už aj tí majú lobistu. Už aj tí majú lobistické zoskupenie, ktoré ich tu zastupuje v tomto parlamente. To by jeden nepovedal, aj tí sú tu. Mimochodom, minister Malatinský pre poľnohospodárstvo urobil viac ako štyria ministri poľnohospodárstva, predchádzajúci. Poľnohospodárstva. Minister hospodárstva urobil pre poľnohospodárstvo viac ako štyria iní ministri dozadu v poľnohospodárstve. Tým, že našiel v sebe tú veľkosť a povedal pri zákone o trhových miestach, že keď sa niekto tvári, že tú cibuľu vypestoval u neho doma, tak niekto iný má právo skontrolovať, že či je to faktom. To by jeden nepovedal. Týmto opatrením, pokiaľ v tejto krajine sa prestaneme hrať na mačku a myš a na blbého a blbšieho a keď to niekto bude fakt kontrolovať, tak na konci dňa, na konci dňa si tí poľnohospodári povedia: pre mňa má význam ísť na ten trh, lebo vedľa mňa nebude stáť priekupník so španielskymi paradajkami, ktorý sa bude tváriť, že sú jeho, a ja mu nebudem mať šancu konkurovať. Som zvedavý sám v aplikácii, ale je to tam. Do tretice a poslednýkrát, minister, vážení občania moji zlatí, pre vás to robím, aj vy si dajte na to pozor, keď pôjdete na trhovisko. Mimochodom, pri trhoviskách vznikali civilizácie, celé kultúry vznikli popri cestách obchodu. Tak nepodceňujme to. Aj, aj nehovorím, že to zachráni, ale aj tam, kde sa nejaká výmena okrem vašich hypermarketov, kde ste to zmonopolizovali tak, že sa to už viac zmonopolizovať nedá, že trh s potravinami na Slovensku ovládli štyri skupiny, čo inde v krajinách není možné, lebo ich nikto do toho nepustil. Nakoniec zostanú dve. Tak ešte kde aký taký slobodný trh prebieha, to znamená na skutočnom trhu, aj tam tie znaky tej deformácie nastávali, teraz máme možnosť to prečistiť. Ale aj vy, občania, sa musíte o to starať. Takže keď sa vám niekto bude vyškierať do ksichtu a hovoriť, že to sú jeho paradajky, tak spýtajte sa jeho, on vám povie, že áno, áno, ale aj správcu sa spýtajte. Správca je povinný skontrolovať, že keď tvrdí, že sú jeho, či v tom črepníku sa 10 ton paradajok aj v decembri urodí. Prosím vás, je potrebná aj spolupráca s verejnosťou kvôli tomu, aby sme to vyčistili. Kvôli tomu, aby si ten skutočný poľnohospodár povedal, že má význam zasadiť tie paradajky, lebo mám ich kde predať, a nebudú tieto deformácie, aké sú. Pritom, keď tu bol pán minister hospodárstva pri úprave tohto ustanovenia, ktoré je mimoriadne dôležité pre poľnohospodárov, vaše 4 operačné programy, prosím vás, neurobia toľko, čo toto ustanovenie. Milióny, miliardy korún neurobia toto, čo toto ustanovenie, pokiaľ ho budete dodržiavať. Tam boli vložené aj lesné plody. Čo sa nestalo? Prosím vás pekne, ja keď som predstavoval ten pozmeňovák, som hovoril, že toto je cesta, kde to máte dostať. Vy ste chceli nešťastným spôsobom riešiť drancovanie lesov nájazdnými skupinami v ustanoveniach § 30 zákona o lesoch. Som vtedy upozorňoval, že to nie je cesta. Lebo to nemáte šancu. Nemáte šancu tými vajatavými formuláciami to obsiahnuť. Nemáte! Ani to skontrolovať. Ten predaj prebieha tam, kde prebieha. Nikdy neobsiahnete predaj, keď niekto kúpi a susedovi o poschodie nižšie to predá. To neobsiahnete nikdy, taký zákon neexistuje. Ale obsiahnete to tam, kde sa ten, tá trhová výmena realizuje. To znamená buď v obchode, alebo na trhovisku, alebo tam, na mieste na tom určenom, čiže tam je cesta. Tam je cesta. A tam sa to podarilo, vážení, áno, podarilo. Len žasnem, žasnem, že tu niekto asi sa potreboval vyviniť z toho, že prečo nehlasoval za pozmeňovací návrh. A koniec koncov nikdy, nikdy nehlasuje za moje pozmeňovacie návrhy, dokonca si kartu vyberie. Ale ešte tu, ešte úplne, je piatok poobede, zdržím sa, potreboval ešte vás do toho namočiť, že akí vy ste neschopní. Ináč, kolegovia vážení zo SMER-u, vám to takto poviem. On ešte potreboval povedať, neviem, ktorí ste zachytili, ktorí nie, tú komunikáciu v jednej tlači, ešte vám potreboval povedať, akí ste vy všetci tu neschopní, aký on je génius, lebo on na to prišiel, a preto za to nehlasoval. Prosím vás, to je všetko úplne v poriadku, celý zákon o trhových miestach aj v tom nastavení lesných plodov je úplne v poriadku. Úplne absolútne. A je to prvý krok k tomu, pokiaľ by ste skutočne chceli zabrániť tomu, aby vám, aby chodili lesy drancovať. Už vieme, kto je lobista pre tých drancovačov. Tak ja neviem, kde bude on lobovať? Keď skutočne by ste to chceli, tak pokračujte, pokračujte, my sme to otvorili, ale pokračujte, ešte to nie je dokončené, ale tam je cesta. Zákonodarca keď chcel umožniť predávať babke, ktorá nasadí cibuľu, a čo nezje, predá, bez kasy, bez oprávnenia, bez ničoho, na trhovisku, zákonodarca nemyslel na drancovačov lesov, ktorí majú košíky v plnej dodávke jafír, teda čučoriedok, ktoré idú predávať. On to nemyslel. Zákonodarca hovoril o týchto ľuďoch, že si majú, a to si povedzme, určitým spôsobom pomôcť. Lebo ísť predávať na trhovisko bez kasy, bez akéhokoľvek oprávnenia, je si určitým pomôcť. Sa hovorí: keď si nezasial, nežni. Čiže aj tí, čo chodili do lesa, oni nezasiali. Vážení, oni nezasiali. Oni len žali. Áno, zmení sa. Ak budete konečne niekto si robiť svoju robotu, ktorú má, tak na trhovisku by nemali predávať lesné plody bez oprávnenia. Už teraz majú aj mykologické oprávnenie. Už ich nesmú predávať popri cestách. Ale mali by mať aj podnikateľné oprávnenie, či živnostenský, či aspoň SHR, alebo je to firma a mali by mať samozrejme „eerpéčku“, kasu. Samozrejme, by mali mať „eerpéčku“, kasu, keď sa rozhodli ísť do lesa, nie pre vlastnú spotrebu, keď sa rozhodli s tým ísť obchodovať. To je prvý krok. Dokončite to, tam ešte sú. Ak má niekto záujem, skutočný záujem to riešiť, viem vám to dokončiť. Takže normálne sa čudujem, ako to tam u vás prebieha. Však u vás niektoré všelijaké veci prebiehajú. Čiže úplne je to v poriadku, ak chceme zastaviť drancovanie lesov z pohľadu drancovania cez lesné plody. Už sme pomohli, už sme pomohli. Ak to chcete dokončiť, kto má záujem, môžme o tom rozprávať, ale už sme pomohli. Už teraz sme pomohli. A niekto to obracia, že nie, že ste nepomohli, ale že akí ste hlúpi, lebo ste ani nevedeli, o čom hlasujete. A on, aký tuná je niekto génius, lebo všetko vedel, a preto nehlasoval (vyslovené s pobavením). Viete? Normálne rozum žasne. No, nuž ale čo už, však vieme, kde sme, čo sme. Vážení, skončím. Ďakujem ľuďom, že si ma prípadne tí, ktorí to počúvajú, vypočuli. Lesy Slovenska sú v ohrození, vo veľkom ohrození. Firemnou kultúrou SMER-u je drancovať, drancovať a drancovať. A našou úlohou je sa tomu postaviť. Ďakujem.